ສະເຫຼີມສະຫຼອງ ວັນສ້າງຕັ້ງສະຫະພັນນັກຮົບເກົ່າແຫ່ງຊາດລາວ
ກອງບັນຊາການທະຫານ ແຂວງຄໍາມ່ວນ ຈັດພິທີສະເຫຼີມສະຫຼອງ ວັນສ້າງຕັ້ງສະຫະພັນນັກຮົບເກົ່າແຫ່ງຊາດລາວ ຄົບຮອບ 20 ປີ (9 ກັນຍາ 2002-9 ກັນຍາ 2022) ໃນທ້າຍອາທິດຜ່ານມາ, ເຂົ້າຮ່ວມໂດຍ ພົທ ແສງນວນ ໄຊຍະລາດ ປະທານສະຫະພັນນັກຮົບເກົ່າແຫ່ງຊາດລາວ, ທ່ານ ບຸນມີ ພິມມະສອນ ຮອງເລຂາພັກແຂວງ ປະທານສະພາປະຊາຊົນ ແຂວງຄໍາມ່ວນ, ພັນ ພັອ ຄໍາມອນ ບຸນໂຈມເຮືອງສີ ປະທານສະຫະພັນນັກຮົບເກົ່າ ແຂວງຄໍາມ່ວນ, ແຂກຮັບເຊີນຈາກຄະນະການນໍາຂັ້ນສູງຂອງແຂວງ, ຕາງໜ້າອົງການຈັດຕັ້ງມະຫາຊົນ, ອົງການຈັດຕັ້ງສະຫະພັນນັກຮົບເກົ່າເມືອງ ໃນທົ່ວແຂວງ ເຂົ້າຮ່ວມ.
ໃນພິທີ ພົທ ແສງນວນ ໄຊຍະລາດ ໄດ້ປາຖະກະຖາມູນເຊື້ອ ວັນສ້າງຕັ້ງສະຫະພັນນັກຮົບເກົ່າແຫ່ງຊາດລາວ ຄົບຮອບ 20 ປີ, ໂດຍທ່ານໄດ້ຍົກໃຫ້ເຫັນຊາດລາວວິລະຊົນ, ຄົນລາວພິລະອາດຫານ ໂດຍສະເພາະມູນເຊື້ອການຕໍ່ສູ້ບໍ່ຍອມຈໍານົນຂອງບັນພະບຸລຸດຜູ້ອາດຫານ ພາຍໃຕ້ການນໍາພາຂອງບັນດາວິລະບຸລຸດຜູ້ເກັ່ງກ້າທັງຫຼາຍ ໃນສະໄໝການຕໍ່ສູ້ຕ້ານຈັກກະພັດຜູ້ຮຸກຮານໃນແຕ່ລະໄລຍະ.
ພ້ອມທັງຍົກໃຫ້ເຫັນເຫດການປະຫວັດສາດ ການກໍາເນີດເກີດຂຶ້ນຂອງ ສະຫະພັນນັກຮົບເກົ່າແຫ່ງຊາດລາວ ເປັນຕົ້ນ: ຄວາມສໍານຶກກ່ຽວກັບນັກຮົບເກົ່າລາວ, ສະພາບແວດລ້ອມພາໃຫ້ສ້າງຕັ້ງ ສະຫະພັນນັກຮົບເກົ່າ ທັງສະພາບແວດລ້ອມພາຍນອກ ແລະ ສະພາບແວດລ້ອມພາຍໃນ ແລະ ຄວາມສໍາຄັນຈໍາເປັນພາວະວິໄສໃນການສ້າງຕັ້ງ ສະຫະພັນນັກຮົບເກົ່າ, ທັດສະນະຂອງ ພັກປະຊາຊົນ ປະຕິວັດລາວ ຕໍ່ສະຫະພັນນັກຮົບເກົ່າ, ຕະຫຼອດຮອດຜົນງານ ແລະ ການເຕີບໃຫຍ່ຂອງ ສະຫະພັນນັກຮົບເກົ່າ ໃນໄລຍະ 20 ປີ ໃຕ້ຮົ່ມທຸງຂອງພັກ ໂດຍສະເພາະຜົນງານການເຄື່ອນໄຫວ ໃນໄລຍະສະໄໝກອງປະຊຸມ ຄັ້ງທີ 1-4 ຂອງສະຫະພັນນັກຮົບເກົ່າແຫ່ງຊາດລາວ ພາຍໃຕ້ການຊີ້ນໍາ-ນໍາພາຢ່າງໃກ້ຊິດຂອງ ກົມການເມືອງສູນກາງພັກ, ຄະນະເລຂາທິ ການສູນກາງພັກ, ລັດຖະບານ, ຄວາມເອົາໃຈໃສ່ຊີ້ນໍາ-ພາຂອງຄະນະພັກ-ຄະນະປົກຄອງທ້ອງຖິ່ນແຕ່ລະຂັ້ນ, ການສະໜັບສະໜູນອູ້ມຊູຊ່ວຍເຫຼືອຂອງບັນດາກະຊວງ, ອົງການ ແລະ ຊັ້ນຄົນໃນສັງຄົມ.
ສະຫະພັນນັກຮົບເກົ່າ ໄດ້ຮັບການປັບປຸງ ແລະ ພັດທະນາໃນຫຼາຍດ້ານ ເຮັດໃຫ້ມີການເຕີບໃຫຍ່ຂະຫຍາຍຕົວຢ່າງບໍ່ຢຸດຢັ້ງ, ສາມາດເຄື່ອນໄຫວປະຕິບັດພາລະບົດບາດຂອງຕົນ ແລະ ຍາດໄດ້ຜົນງານ ຄື: ປະຕິບັດບົດບາດສຶກສາອົບຮົມໃຫ້ສະມາຊິກນັກຮົບເກົ່າ ປົກປັກຮັກສາ, ເສີມຂະຫຍາຍທາດແທ້ມູນເຊື້ອປະຕິວັດ ແລະ ສຶກສາອົບຮົມຄົນຮຸ່ນໜຸ່ມ, ປະຕິບັດພາລະບົດບາດເປັນຕົວແທນແຫ່ງສິດ ແລະ ຜົນປະໂຫຍດອັນຊອບທໍາຂອງນັກຮົບເກົ່າ ຕາມແນວທາງ, ແຜນນະໂຍບາຍຂອງພັກ-ລັດ ໃນການປຸກລະດົມຖັນແຖວນັກຮົບເກົ່າ ປະກອບສ່ວນເຂົ້າໃນວຽກງານຄຸ້ມຄອງລັດ, ຄຸ້ມຄອງສັງຄົມ, ການປະຕິບັດໜ້າທີ່ໃນການປຸກສະດົມສະມາຊິກນັກຮົບເກົ່າ ສ້າງເສດຖະກິດ, ແກ້ໄຂຊີວິດການເປັນຢູ່, ແກ້ໄຂຄວາມທຸກຍາກ ແລະ ພັດທະນາພື້ນຖານໂຄງລ່າງ, ລວມເຖິງວຽກງານພົວພັນຮ່ວມມືກັບຕ່າງປະເທດ ແລະ ສາກົນ ຂອງສະຫະພັນນັກຮົບເກົ່າແຫ່ງຊາດລາວ.
ຄຽງຄູ່ກັນນັ້ນ, ຍັງໄດ້ກໍານົດໃຫ້ເຫັນຢ່າງຈະແຈ້ງພາກທິດທາງແຜນການໃ ນການເສີມຂະຫຍາຍທາດແທ້ມູນເຊື້ອຂອງນັກຮົບເກົ່າ ໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ ໃນຕໍ່ໜ້າ ຄື: ເພີ່ມທະວີເອົາໃຈໃສ່ໃນການສຶກສາອົບຮົມມູນເຊື້ອ, ທາດແທ້ປະຕິວັດຂອງພະນັກງານນັກຮົບເກົ່າ, ສືບຕໍ່ປັບປຸງກົງຈັກການຈັດຕັ້ງ ແລະ ແບບແຜນວິທີເຄື່ອນໄຫວເຮັດວຽກຂອງ ອົງການຈັດຕັ້ງສະຫະພັນນັກຮົບເກົ່າຂອງຊາດລາວ ໃຫ້ມີຄວາມເຂັ້ມແຂງໜັກແໜ້ນ, ສືບຕໍ່ປຸກລະດົມຂົນຂວາຍເຕົ້າໂຮມຄວາມສາມັກຄີນັກຮົບເກົ່າ ແລະ ປະຊາຊົນລາວບັນດາເຜົ່າ ຊ່ວຍເຫຼືອເຊິ່ງກັນແລະກັນ, ເອົາໃຈໃສ່ຈັດຕັ້ງຜັນຂະຫຍາຍເນື້ອໃນບຸກທະລຸທາງດ້ານການແກ້ໄຂຊີວິດການເປັນຢູ່, ປະກອບສ່ວນຈັດຕັ້ງປະຕິບັດແຜນພັດທະນາເສດຖະກິດ-ສັງຄົມຂອງລັດໃຫ້ບັນລຸໝາກຜົນ, ຫັນລົງກໍ່ສ້າງຮາກຖານຢ່າງແຂງແຮງ ຕິດພັນກັບ ວຽກງານ 3 ສ້າງ, ສ້າງຂະບວນການແຂ່ງຂັນຮັກຊາດ ແລະ ພັດທະນາ ໄປຄຽງຄູ່ກັບການປະຕິບັດແຜນງານ, ໂຄງການເນື້ອໃນຂໍ້ແຂ່ງຂັນ 3 ດີ 6 ຮັກສາຂອງສະຫະພັນນັກຮົບເກົ່າ ໃຫ້ປະກົດຜົນເປັນຈິງ ແລະ ປະຕິບັດແນວທາງການຕ່າງປະເທດຂອງພັກສັນຕິພາບ, ເອກະລາດ, ມິດຕະພາບ ແລະ ການຮ່ວມມືຢ່າງສະເໝີຕົ້ນສະເໝີປາຍ.